በምድረ ቀደምቷ አገር እየተካሄደ ያለው የተመድ ቱሪዝም ጉባዔ - ArticleDisplay - Ethiopian Broadcasting Corporation\nበምድረ ቀደምቷ አገር እየተካሄደ ያለው የተመድ ቱሪዝም ጉባዔ\nየተባበሩት መንግሥታት ድርጅት 59ኛው የአፍሪካ ቱሪዝም ከፍተኛ ጉባዔ በአዲስ አበባ እየተካሄደ ነው፡፡\nበአፍሪካ የዘላቂ ቱሪዝም ልማት ላይ ያተኮረው ጉባዔ ከሚያዝያ 10 ቀን 2009 ዓ.ም. ጀምሮ ለሦስት ተከታታይ ቀናት በአዲስ አበባ እየተካሄደ ይገኛል፡፡\nቅርሶችን በማስመዝገብ በአፍሪካ ቀዳሚ አገር በሆነችው ኢትዮጵያ በሚካሄው ጉባዔ የአለም ቱሪዝም ድርጅት ፕሬዝዳንት ታሊብ ራፋይን ጨምሮ ከ300 ያላነሱ የውጭና የአገር ውስጥ ተሳታፊዎች ታድመዋል፡፡\nበሪፖርት ይቀርባሉ ተብለው ከሚጠበቁ ጉዳዮች መካከል በጥቅምት ወር መግቢያ በሞሮኮ የተፈረመው ቻርተር ይገኝበታል፡፡\nዘላቂ የአፍሪካ ቱሪዝም ልማት\nበተባበሩት መንግሥታት ድርጅት አማካይነት የአየር ንብረት ለውጥ ጉባዔ በየጊዜው መካሄድ ከጀመረ ረጅም ጊዜ እንደሆነ ይታወቀል፡፡ ከዚሁ የአየር ንብረት ለውጥ ጉባዔ ጎን ለጎን በሞሮኮ ማራካሽ ተካሂዶ በነበረው የዓለም ቱሪዝም ድርጅት ስብሰባ በርካታ የአፍሪካ አገራት የቱሪዝም ቻርተር አጽድቀዋል፡፡\nቻርተሩ በአመዛኙ ዘላቂነትና ኃላፊነትን መርህ ያደረገ የዘርፉን ኢንዱስትሪ ለማስፋፋት ያለመ መሆኑን የአለም ቱሪዝም መረጃ ያመለክታል፡፡\nኢትዮጵያን ጨምሮ 24 በላይ አገራት የጸደቀው የቱሪዝም ቻርተር ስምምነት ዘላቂነት ያለው የቱሪዝም ዘርፍን፣ ተጠያቂነት ያለባቸውን አሠራሮች ለመተግበር የጋራ ማዕቀፍ ተደርጎ እንደሚወሰድ የአለም ቱሪዝም ድርጅት ሪፖርት ይጠቁማል፡፡\nሞሮኮ፣ የዴሞክራቲክ ሪፐብሊክ ኮንጎ፣ አንጎላ፣ ቤኒን፣ ካሜሩን፣ ጊኒ ቢሳው፣ ኬብ ቬርዴ፣ ቡሩንዲ፣ ቡርኪና ፋሶ፣ ኮትዲቯር፣ ጋምቢያ፣ ጋቦን፣ ኬንያ፣ ማሊ፣ ሞውሪታንያ፣ ማዕከላዊ አፍሪካ ሪፐብሊክ፣ ናይጄሪያ፣ ኒጀር፣ ሴኔጋል፣ ሲሼልስ፣ ሱዳን፣ ዚምባብዌ፣ ቱኒዝያ እንዲሁም ቻድ የቱሪዝም ቻርተሩ ፈራሚዎች ናቸው፡፡\nአገራቱ በቱሪዝም ሚኒስትሮቻቸው አማካይነት ቻርተሩን በማጽደቅ ወደ ተግባር ለመወለጥ መስማማታቸው ይታወሳል፡፡\nበዚህ መሠረት ኢኮኖሚያዊና ማኅበራዊ ዕድገት ከቱሪዝም ልማት ጋር ተሰናስሎ መልካም የሚባሉ የቱሪዝም ዘርፉ ልምምዶች ከአካባቢ ጥበቃ እንዲሁም በእያንዳንዱ አገር ውስጥ ከሚገኘው የባህል ብዝሃነት አኳያ ተጣጥሞ የሚተገበርበት፣ ወጥ የሆኑ የቱሪዝም ሥራዎች መተግበሪያ መሣሪያ ሆኖ ቀርቧል፡፡\nየቱሪዝም አለም አቀፋዊና አህጉራዊ ሁኔታ\nየቱሪዝም ዘርፍ በአለም ደረጃ ለአገራት ኢኮኖሚያዊ ዕድገት ያለው ሚና እያደገ መምጣቱን የአለም ቱሪዝም ድርጅት ጥናት ያመለክታል፡፡ በተለይ ደግሞ ለአገራት የውጭ ምንዛሬ ምንጭ በመሆንና የስራ ዕድል የመፍጠር ሚናው እየጎላ መጥቷል፡፡\nእኤአ በ2015 አለምን የጎበኙ የቱሪስቶች ቁጥር 1 ነጥብ 186 ቢልዮን መሆናቸውና ከዚህም 1 ነጥብ 26 ትሪሊዮን የአሜሪካ ዶላር ገቢ መገኘቱን የአለም አቀፉ ቱሪዝም ድርጅት ያደረገው ጥናት ያመለክታል፡፡ እኤአ እስከ 2030 ድረስ የአለም አቀፍ ቱርስቶች ቁጥር ወደ 1 ነጥብ 8 ቢልዮን እንደሚያድግ ተመሳሳይ ጥናት ያመለክታል፡፡\nቱሪዝም በአለም ኢኮኖሚ ያለውን ፋይዳ ያጠናው ሌላው ድርጅ ኢርጎ ቱሪዝም (Ergo tourism) ከቱሪዝም የሚገኘው ገቢ በአማካይ ከአገራት 10 በመቶ ጠቅላላ አገራዊ ምርት ጋር እንደሚስተካከልና በአለም ደረጃ ከሚገኘው አስራ አንድ የስራ ዕድል አንዱ ከቱሪዝም ዘርፍ እንደሚገኝ ገልጿል፡፡\nአፍሪካ የአለም አቀፍ ቱሪዝም ድርሻዋ እየተሻሻለ የመጣ ቢሆንም ካላት እምቅ የቱሪዝም አማራጮች አንጻር ዝቅተኛ መሆኑን በአለም አቀፉ ቱሪዝም ድርጅት የተደረገ ጥናት ያመለክታል፡፡\nእአአ በ2000 26 ሚሊዮን ገደማ የነበረው የአፍሪካ ጎብኚ ቱሪስቶች ቁጥር በአሁኑ ወቅት ወደ 53 ሚሊዮን ቢያድግም ያለው አለም አቀፍ ድርሻ ከ5 በመቶ ያልበለጠ ነው፡፡ የዕድገት መጠኑ ፈጣን የተባለለት የአፍሪካ ቱሪዝም እኤአ እስከ 2030 የቱሪስቶች ቁጥር ከዕጥፍ በላይ በማደግ ከ134 ሚሊዮን እንደሚደርስ የአለም አቀፍ ቱሪዝም ድርጅት ትንበያ ይጠቁማል፡፡\nዘላቂ የቱሪዝም ልማት በኢትዮጵያ\nኢትዮጵያ ከአፍሪካ በተመሳሳይ ከፍተኛ የቱሪዝም ዕምቅ አቅም ያላት አገር ብትሆንም ከቱሪዝም ዘርፉ ተጠቃሚ መሆን ባለባት ልክ መጠቀም ሳትችል ቆይታለች፡፡\nኢትዮጵያ በአውሮፓ የቱሪዝምና የንግድ ምክር ቤት የ2015 ምርጥ የቱሪስት መዳረሻና የባህል ተመራጭ አገር በሚል መሸለሟ ይታወሳል፡፡\nየኢትዮጵያ ፌዴራል መንግስት ባደረጋቸው ተከታታይ የኢኮኖሚ ሪፎርሞች የኢትዮጵያ ቱሪዝም ዘርፍ እያደገ መምጣቱን የመንግስታቱ ድርጅት የአፍሪካ አኮኖሚክ ኮሚሽን መረጃ ያመለክታል፡፡\nበኢትዮጵያ እኤአ በ1990ዎቹ 64 ሺህ ገደማ የነበረው የቱሪስቶች ቁጥር በ2013 ከአስር ዕጥፍ በላይ በማደግ 680 ሺህ በላይ መድረሱን የኮሚሽኑ ጥናት ያመለክታል፡፡\nኢትዮጵያ በመጪዎቹ አሥር ዓመታት የሚተገበር የቱሪዝም ማስተር ፕላን ይፋ ማድረጓን የኢትዮጵያ ቱሪዝም ኮሚሽን ገልጿል፡፡\nማስተር ፕላኑ የኢትዮጵያ ቱሪዝም ዘርፍ ከጉብኝት ሥራዎች ጋር በተዛማጅነት ወደፊት ያስመዘግባቸዋል የተባሉ ዝርዝር ዕቅዶች የተካቱበት ነው፡፡ በዚህም መሠረት እ.ኤ.አ. በ2024 በየዓመቱ የ4.8 በመቶ ዕድገት በማስመገዝብ 60 ቢሊዮን ብር እንደሚያስገኝና የአገሪቱን 3 ነጥብ 6 በመቶ ኢኮኖሚ ድርሻ እንደሚኖረው ይጠበቃል፡፡\nከዚህ ባሻገር የተቀረጸው ማስተር ፕላን አምስት ሚሊዮን የሚጠጋ የሥራ ዕድል መፍጠር የሚችልበት አቅም እንዳለው ተገልጿል፡፡\nበአሥር ዓመት ውስጥ አሥር ዋና ዋና የተግባር መስኮች የተለዩለት የኢትዮጵያ ዘላቂ የቱሪዝም ማስተር ፕላን፣ የዓለም አቀፍ ጎብኚዎችን ቁጥር ወደ አምስት ሚሊዮን እንዲሆን፣ ከዘርፉ የሚገኘውን ገቢም 180 ቢሊዮን ብር የማድረግ ትልም አስቀምጧል፡፡\nበአሥር ዋና ዋና ሥራዎች የተለየው ማስተር ፕላኑ ዘላቂና ተወዳዳሪ የቱሪዝም ዘርፍ በአገሪቱ እንዲፈጠር ለማስቻል መንግሥት የ5.3 ቢሊዮን ብር ወጪ መመደብ እንዳለበትም በማስተር ፕላኑ ተጠቅሷል ፡፡\nኢትዮጵያ በተባበሩት መንግስታት የትምህርት የባህል እና የሳይንስ ድርጅት ዩኒስኮ ዘጠኝ የሚዳሰሱና ሶስት የማይዳሰሱ ቅርሶችን በማስመዝገብ በአፍሪካ ቀደሚ ሀገር ናት፡፡\nአክሱም፣ ላሊበላ፣ ጎንደር፣ የሰሜን ተራሮች ብሄራዊ ፓርክ፣ የታችኛው አዋሽ ስምጥ ሸለቆ፣ የታችኛው ኦሞ ስምጥ ሸለቆ፣ ኮንሶ፣ ጢያ እና ሀረር የሚዳሰሱ ቅርሶች ሲሆኑ፣ የመስቀል፣ የጨምበላላ በዓልና የገዳ ስርዓት የማይዳሰሱ የሀገሪቱ ቅርሶች ናቸው፡፡ ኢትዮጵያ ሌሎች ተጨማሪ ቅርሶችን ለማስመዝገብም ጥረት በማድረግ ላይ መሆኗ ይታወቃል፡፡\nኢትዮጵያ ከዚህ ቀደም የምትታወቅበትን "ኢትዮጵያ የአስራ ሶስት ወር ጸጋ" ልዩ የቱሪዝም ምልክት ወይም ብራንድ ወደ "ኢትዩጵያ ምድረ ቀደምት" መቀየሯ ይታወሳል፡፡